**Goleuni**

Luc 2:9-10

*Yn ardal Bethlehem roedd bugeiliaid allan drwy'r nos yn yr awyr agored yn gofalu am eu defaid.**Yn sydyn dyma nhw'n gweld un o angylion yr Arglwydd, ac roedd ysblander yr Arglwydd fel golau llachar o'u cwmpas nhw. Roedden nhw wedi dychryn am eu bywydau.*

Dyma un o ddarnau enwocaf y Beibl. Bob Nadolig yn ddi-ffael rydyn ni’n sicr o glywed yr hanes yma’n cael ei ddarllen, ei ganu neu ei weld o’n cael ei actio. Yn ein hoes ni rydyn ni’n cael ein perswadio mai ffigyrau bach ciwt ydy angylion, ffigyrau tebyg i dylwyth teg dychmygol neu gerwbiaid, *cherubs*, crwn *cuddly*. Dydyn nhw ddim yn cael eu portreadu felly yn y Beibl! I ddysgu mwy am angylion beth am ddarllen rhai o’r adnodau sy’n rhoi gwybodaeth amdanynt:

Angylion yn amddiffyn: [Salm 91:11](https://biblia.com/bible/esv/Ps%2091.11); [Mathew 4:6](https://biblia.com/bible/esv/Matt%204.6)

...yn trosglwyddo negeseuon: [Mathew 1:20](https://biblia.com/bible/esv/Matt%201.20); [Luc 1:26–28](https://biblia.com/bible/esv/Luke%201.26%E2%80%9328); [Daniel 9:20–21](https://biblia.com/bible/esv/Dan%209.20%E2%80%9321)

...yn helpu i farnu: [Mathew 13:39–49](https://biblia.com/bible/esv/Matt%2013.39%E2%80%9349)

...yn moli: [Salm 148:2](https://biblia.com/bible/esv/Ps%20148.2)

Rydyn ni hefyd yn dysgu na dydyn nhw ddim yn hollwybodus: [Mathew 24:36](https://biblia.com/bible/esv/Matt%2024.36).

Maen nhw’n cael eu disgrifio *fel rai cryfion sy'n gwneud beth mae'n ddweud ac sy'n gwrando ac yn ufudd iddo* ([Salm 103:20](https://biblia.com/bible/esv/Ps%20103.20)). Maen nhw’n gallu ymladd (Datguddiad 12:7),

Mae dau fath o angel gydag adenydd sef Seraffiaid (Eseia 6:2-4) a cherwbiaid (Exodus 25:22). Ond dydy cerwbiaid ddim yn cael eu portreadu fel creaduriaid bach, ciwt! Roedd cerflun o gerwb yn y deml oedd yn 4 metr a hanner o daldra ac roedd *adenydd y ddau gerwb yn ymestyn 9 metr ar draws. Roedd un o adenydd y cerwb cyntaf yn cyffwrdd wal y deml, ac adenydd y ddau gerwb yn cyffwrdd ei gilydd yn y canol. Wedyn roedd aden arall yr ail gerwb yn cyffwrdd y wal yr ochr arall i'r deml. Roedd yr adenydd gyda'i gilydd yn ymestyn naw metr ar draws. (2 Cronicl 3:11)*

Nid pobl gydag adenydd ydy angylion! Dydy pobl ddim yn troi i mewn i angylion pan maen nhw’n marw!

Yn ôl Mathew 18:10 mae angylion yn gallu mynd i mewn i bresenoldeb Duw yn y nefoedd unrhyw bryd, felly dydyn nhw ddim angen cyfryngwr i bontio’r agendor rhyngddynt â Duw. Rydyn ni yn is na’r angylion (Salm 8:5), ac angen cyfryngwr er mwyn cael perthynas lawn gyda Duw. Ein cyfryngwr ydy Iesu Grist. Mae Iesu’n uwch na’r angylion,

Wnaeth Duw ddweud hyn wrth angel erioed?:

“Eistedd yma yn y sedd anrhydedd

nes i mi wneud i dy elynion blygu

fel stôl i ti orffwys dy draed arni.” 

Dim ond gweision ydy'r angylion. Ysbrydion wedi'u hanfon i wasanaethu'r rhai fydd yn cael eu hachub! (Hebreaid 1:13-14)

Yr unig reswm welodd y bugeiliaid yr angylion oedd am eu bod yn cyhoeddi geni Iesu, y Meseia. Gweision Duw ydy’r angylion, wedi cael eu hanfon i gyhoeddi bod Mab Duw wedi dewis gwneud ei hun yn *is na’r angylion am ychydig amser er mwyn iddo farw dros bawb. (Hebreaid 2:9)*

Mae profiad y bugeiliaid yn rhan ddiddorol o hanes y geni. Roedd presenoldeb llu o angylion yn arbennig tu hwnt. Ond, ysblander yr Arglwydd sydd fwyaf trawiadol. Roedd mymryn o oleuni Duw yn cael ei adlewyrchu oddi ar ei angylion yn ddigon i oleuo’r nos uwchben bryniau Bethlehem. Un pwrpas oedd gan yr angylion sef rhannu'r newyddion da gyda phobl y ddaear,

*Peidiwch bod ofn. Mae gen i newyddion da i chi! Newyddion fydd yn gwneud pobl ym mhobman yn llawen iawn. Mae eich Achubwr wedi cael ei eni heddiw, yn Bethlehem (tref y Brenin Dafydd). Ie, y Meseia! Yr Arglwydd! Dyma sut byddwch chi'n ei nabod e: Dewch o hyd iddo yn fabi bach wedi'i lapio mewn cadachau ac yn gorwedd mewn cafn bwydo anifeiliaid. Yn sydyn dyma filoedd o angylion eraill yn dod i'r golwg, roedd fel petai holl angylion y nefoedd yno yn addoli Duw! “Gogoniant i Dduw yn y nefoedd uchaf, heddwch ar y ddaear islaw,* *a bendith Duw ar bobl.” (Luc 2:10-14)*

Gyda’r ffocws ar y goleuni gwelwn broffwydoliaeth Eseia a sgwennwyd 700 mlynedd ynghynt yn dod yn wir,

*Achos mae plentyn wedi cael ei eni i ni, mab wedi cael ei roi i ni. Bydd e'n cael y cyfrifoldeb o lywodraethu. A bydd yn cael ei alw yn,*

*Strategydd rhyfeddol, y Duw arwrol,*

*Tad yr oesoedd, Tywysog heddwch.*

*Fydd ei lywodraeth ddim yn stopio tyfu,*

*a bydd yn dod â llwyddiant di-ben-draw*

*i orsedd Dafydd a'i deyrnas.*

*Bydd yn ei sefydlu a'i chryfhau*

*a theyrnasu'n gyfiawn ac yn deg*

*o hyn allan, ac am byth.*

Iesu oedd y Meseia*,* a *daeth i fyw yn ein plith ni. Gwelon ni ei ysblander dwyfol - ei ysblander fel Mab unigryw wedi dod oddi wrth y Tad yn llawn haelioni a gwirionedd.(Ioan 1:14).*

Roedd ysblander yr Arglwydd yn goleuo’r nos ac mae ysblander Iesu’n goleuo’r byd.

Ein Tad, (yn cynnwys aralleiriad o Salm 8)

Wrth edrych allan i'r gofod, fel gwnaeth y bugeiliaid dros ddwy fil o flynyddoedd yn ôl a gweld gwaith dy fysedd, y lleuad a'r sêr a osodaist yn eu lle, gofynnwn, ‘Beth ydy pobl i ti boeni amdanyn nhw? Pam cymryd sylw o un person dynol?’ Ond rydyn ni’n diolch dy fod ti wedi trugarhau, ac anfon dy fab i’n byd. Iesu'r Emaniwel, Duw gyda ni. Rydyn ni’n diolch am neges lawen yr angylion, ac ymateb brwd y bugeiliaid. Rydyn ni’n diolch fod yr hanes ar gof a chadw i ni i’w drysori a’i basio ymlaen i’r genhedlaeth nesaf. Diolchwn fod dy Oleuni yn dal i lewyrchu yn y tywyllwch ac nad oes modd i’r tywyllwch ei ddiffodd.

Amen.